মৌলভীবাজারের কমলগঞ্জ উপজেলার শমশেরনগর চা বাগানের শ্রীশ্রী শিব মন্দিরের তালা ভেঙ্গে দুটি শিব লিঙ্গ চুরির ঘটনায় আটক ৭ জনের তিন দিরে রিমান্ডে জিজ্ঞাসাবাদ চলছে। জিজ্ঞাসাবাদে চুরি করা শিব লিঙ্গ সম্পর্কে গুরুত্বপূর্ণ তথ্য বের হয়েছে। গত ৭ জুলাই রোববার দিবাগত গভীর রাতে দুর্বৃত্তরা শমশেরনগর চা বাগানের শিব মন্দিরের তালা ভেঙ্গে দুটি শিব লিঙ্গ চুরি হয়। এ মামলার তদন্তকারী পুলিশ কর্মকর্তা এসআই আনোয়ার হোসেন বলেন, শিব লিঙ্গ চুরির সাথে জড়িত আটক জোবায়ের আহমদ (৩৩), নাজমুল হোসেন বাবলু (৩৮), মনির হোসেন (২৭), বিল্লাল হোসেন (৩২), আব্দুস সোবহান (৩৫), বিপ্লব গোস্বামী (২৮) ও আব্দুল মান্নান (৪৮)কে বুধবার মৌলভীবাজার আদালতে প্রেরণ করা হয়। তদন্তকারী কর্মকর্তা হিসাবে চুরি হওয়া শিব লিঙ্গ উদ্ধারের জন্য ব্যাপকভাবে জিজ্ঞাসাবাদে ৭জন আসামীর ৭ দিনের রিমান্ড প্রার্থনা করা হয়। বৃহস্পতিবার শুনানি শেষে আদালত ৭ আসামীর ৩ দিনের রিমান্ড মঞ্জুর করেন। বৃহস্পতিবার থেকে কমলগঞ্জ উপজেলার শমশেরনগর পুলিশ ফাঁড়িতে ৭ আসামীর রিমান্ড জিজ্ঞাসাবাদ চলছে। তদন্তকারী পুলিশ কর্মকর্তা আরও বলেন, জিজ্ঞাসাবাদে আসামীরা বেশ কিছু গুরত্বপূর্ণ তথ্য দিয়েছে। তিনি আশাবাদী চুরি যাওয়া দুটি শিব লিঙ্গ দ্রুত উদ্ধার করা যাবে। অন্যদিকে গত শুক্রবারও সকাল ৮ টায় ধর্মপ্রাণ হাজারো মহিলা চা শ্রমিক শিব মন্দির প্রাঙ্গনে উপস্থিত হয়ে শোক প্রকাশ করে এক ঘন্টার কর্ম বিরতি পালন শেষে কাজে যোগ দেয়। কমলগঞ্জ প্রতিনিধি॥